Svartkronestylteløper

**Svartkronestylteløper** (*Himantopus mexicanus*) er en lofugl (Charadrii) som inngår i slekten stylteløpere (*Himantopus*) i avosettfamilien (Recurvirostridae), som består av tre slekter. Arten er omdiskutert, men regnes å bestå av inntil tre taxa i hver sin klade. Arten er utbredt i Amerika og på Hawaii.

Svartkronestylteløper regnes per mars 2025 ikke som en selvstendig art av BirdLife International, men listes opp som en underart av stylteløper  og inngår i disse populasjonene. Rødlistestatus for arten er derfor ukjent, men den antas å være tallrik.

## Biologi
Svartkronestylteløper blir omkring 35–39 cm lang og veier cirka 136–220 g. Nebbet måler 5,7–7 cm og vingespennet utgjør cirka 71 cm.

Voksne hanner av nominatformen (*H. m. mexicanus*) i alternativ fjærdrakt (hekkedrakt) har den øvre delen av hodet, baksiden av nakken, ryggen og vingene skinnende svarte, en hvit flekk over øyet og resten av fjærdrakten hvit, bortsett fra halen, som er sepia til lys grå, og en rosa nyanse på den øvre delen av brystet. Iris er rød. Nebbet er svart og meget svakt buet. Ekstremt lange røde ben, med en halv svømmehud mellom midterste og ytre tå, og mangler en hallux (bakre tå). Voksen hann i grunnleggende fjærdrakt er lik, men uten glans og uten den rosa nyansen på brystet.

Voksne hunner skiller seg fra den alternative hannens fjærdrakt ved å ha en brunlig nyanse på ryggen og skulderfjærene, svartfargen er noe blekere og uten glans, brystet mangler rosa nyanse, og irisen er lysere. Den grunnleggende fjærdrakten hos hunnen er noe mer dempet enn den alternative fjærdrakten. Hunnen har også kortere ben enn hannen.

Hawaiistylteløper (*H. m. knudseni*) skiller seg fra nominatformen gjennom en større utbredelse av svart på pannen og kinnene. Den blir dessuten fysisk noe større enn nominatformen.

Hvitkronestylteløper (*H. m. melanurus*) skiller seg fra nominatformen gjennom en markant hvit krage over øvre del av ryggen; kronen er vanligvis hvit (dog variabel) med en svart stropp som forbinder øyet med den svarte nakken. Denne underarten betraktes av IOC World Bird List (v15.1) som en selvstendig art.

Arten okkuperer kanter av saltdammer, kloakkdammer eller grunne innlands våtmarker, men vanligvis i friske deler av våtmarken, med fremvoksende vegetasjon (inkludert bredt dunkjevle(*Typha latifolia*), siv *Scirpus* spp. og starr *Carex* spp. i de våteste områdene); også oversvømte lavland eller permanent oversvømte beitemarker.

Reiret bygges på kort fremvoksende vegetasjonsstubber over vann samt på voller, øyer eller høye punkter med sparsom vegetasjon som salturt (*Salicornia* spp.) og saltgress (*Distichlis* spp.). Av og til bygges reir på algematter. Arten har imidlertid en sterk tendens til å bygge reiret i menneskeskapte damanlegg.


Black-necked Stilt of Quintana Texas1.jpg|Nominatformen*H. m. mexicanus*
Black-necked Stilt.jpg|Hawaiistylteløper*H. m. knudseni*
White-backed stilts (Himantopus melanurus).JPG|Hvitkronestylteløpere*H. m. melanurus*


## Taksonomi
Forholdet mellom stylteløperne i slekten *Himantopus* har vært omdiskutert, med mellom én og åtte arter til tider anerkjent. Det er imidlertid mer vanlig at mellom to og fem arter anerkjennes. Alle ser ut til å være nært beslektet. Birds of the World følger Clementslista (v2024) og anerkjenner fire arter, mens IOC World Bird List (v15.1) anerkjenner fem.

Det knytter seg også stor usikkerhet til inndelingen av svartkronestylteløper (*H. mexicanus*), som er kompleks og i inndelingen under består som tre taxa fordelt i hver sin klade. IOC World Bird List mener imidlertid at rasen *melanurus* bør reises til full art, under navnet hvitkronestylteløper .

### Inndeling
Inndelingen følger Birds of the World og Clementslista (v2024). Norske navn på artene følger Norsk navnekomité for fugl, i henhold til Syvertsen *et al.* (2008, 2017, 2020), og Nortaxa.

* Charadriiformes, vade-, måse- og alkefugler
** Charadrii, lofugler
*** Recurvirostridae, avosettfamilien
**** *[[Himantopus]]*, stylteløspere
***** *[[stylteløper|H. himantopus]]*, stylteløper (monotypisk)
***** *[[australstylteløper|H. leucocephalus]]*, australstylteløper (monotypisk)
***** *[[svartstylteløper|H. novaezelandiae]]*, svartstylteløper (monotypisk)
***** *[[svartkronestylteløper|H. mexicanus]]*, svartkronestylteløper (3 taxa)
****** gr. mexicanus
******* *H. m. mexicanus*, nominatformen hekker fra det vestlige og sørlige Nord-Amerika sørover gjennom Mellom-Amerika og Vestindia til det nordlige Sør-Amerika og Galápagosøyene.
****** gr. knudseni
******* *H. m. knudseni*, hawaiistylteløper er mer eller mindre stedbunden til hovedøyene i Hawaiiarkipelet.
****** gr. melanurus
******* *H. m. melanurus*, hvitkronestylteløper er utbredt i det sørlige Sør-Amerika, fra det øst-sentrale Peru (hovedsakelig øst for Andesfjellene) og sentrale Bolivia østover til det sørøstlige Brasil (sør i Mato Grosso, São Paulo, Rio de Janeiro) og videre sørover til det sørlige Argentina og sørlige Chile. Kan være en selvstendig art.
**** *[[Cladorhynchus]]* (monotypisk)
**** *[[Recurvirostra]]*, avosetter

## Litteratur
* del Hoyo, Josep and Collar, Nigel J. (eds.). *Illustrated Checklist of the Birds of the World, vol 1: Non-passerines*, p.&nbsp;904. Lynx Edicions and BirdLife International, July 2014. ISBN 978-84-96553-94-1

## Referanser




## Eksterne lenker
*